b'\n_START_ARTICLE_\nLietuvos Respublikos Konstitucijos komentaras\n_START_PARAGRAPH_\nLietuvos Respublikos Konstitucijos komentaras (LRK komentaras) - Lietuvos Respublikos Konstitucijos - pagrindinio Lietuvos \xc4\xafstatymo - komentaras._NEWLINE_Parengtas kaip teis\xc4\x97s mokslo tyrimas. Tikslas \xe2\x80\x93 atskleisti Konstitucijos nuostat\xc5\xb3, kuriose \xc4\xaftvirtintos \xc5\xbemogaus teis\xc4\x97s ir pagrindin\xc4\x97s laisv\xc4\x97s turin\xc4\xaf ir \xc5\xa1i\xc5\xb3 nuostat\xc5\xb3 s\xc4\x85sajas su tarptautiniais \xc5\xbemogaus teisi\xc5\xb3 dokumentais. Siekta i\xc5\xa1nagrin\xc4\x97ti konstitucini\xc5\xb3 nuostat\xc5\xb3 gynimo ir saugos garantijas bei j\xc5\xb3 \xc4\xafgyvendinimo mechanizm\xc4\x85: teisin\xc4\x99 sistem\xc4\x85, taip pat aptarti, kokiomis aplinkyb\xc4\x97mis, kieno interesais ir koki\xc5\xb3 tiksl\xc5\xb3 siekiant \xc5\xa1ios teis\xc4\x97s bei laisv\xc4\x97s gali b\xc5\xabti apribotos._NEWLINE_Atliekant darb\xc4\x85 buvo atsi\xc5\xbevelgta \xc4\xaf tai, kad konstitucin\xc4\x97s nuostatos yra lakoni\xc5\xa1kos, i\xc5\xa1reik\xc5\xa1tos universalia teisine kalba, bet nesukonkretintos, tod\xc4\x97l Konstitucijos, kaip vientiso akto, tiesioginis taikymas, gali tur\xc4\x97ti neigiam\xc5\xb3 padarini\xc5\xb3 d\xc4\x97l skirtingo j\xc5\xb3 interpretavimo, subjektyvizmo ir kolizij\xc5\xb3. Tod\xc4\x97l rengiant komentar\xc4\x85 buvo aptarti klausimai, susij\xc4\x99 su konstitucin\xc4\x97s teis\xc4\x97s doktrinos pl\xc4\x97tojimu. Konstitucin\xc4\x97s nuostatos komentare analizuojamos remiantis tarptautin\xc4\x97s teis\xc4\x97s dokumentais ir Lietuvos nacionaliniais \xc4\xafstatymais, LR Konstitucinio Teismo nutarimais ir sprendimais bei teism\xc5\xb3 praktika civilin\xc4\x97se, administracin\xc4\x97se ir baud\xc5\xbeiamosiose bylose._NEWLINE_2002 metais baig\xc4\x97 rengti ir i\xc5\xa1leido Teis\xc4\x97s institutas (TU) ir Karolio Jovai\xc5\xa1o Personalin\xc4\x97 \xc4\xafmon\xc4\x97. I\xc5\xa1 prad\xc5\xbei\xc5\xb3 LRK komentaro i\xc5\xa1traukos buvo spausdinamos TI leid\xc5\xbeiamame teis\xc4\x97s mokslo \xc5\xbeurnale \xe2\x80\x9eTeis\xc4\x97s problemos\xe2\x80\x9c.\n_START_SECTION_\nAutoriai\n_START_PARAGRAPH_\nKomentar\xc4\x85 pareng\xc4\x97 VU Teis\xc4\x97s fakulteto, Teis\xc4\x97s instituto mokslininkai, taip pat praktikai. Tai Genovait\xc4\x97 Dambrauskien\xc4\x97, Tomas Davulis, Egidijus Jara\xc5\xa1i\xc5\xabnas, Karolis Jovai\xc5\xa1as, A. Klimas, Antanas Marcijonas, Bronius Sudavi\xc4\x8dius, Dalia Mikul\xc4\x97nien\xc4\x97, J. Sinkevi\xc4\x8di\xc5\xabt\xc4\x97, Augustinas Normantas, Ipolitas Nekro\xc5\xa1ius, Vytautas Nekro\xc5\xa1ius, Gina Marija Pajuodien\xc4\x97, Vladas Pavilonis, P. Pumpa, Jonas Prapiestis, Alfonsas Vai\xc5\xa1vila, Juozas \xc5\xbdilys._NEWLINE_Atsakingasis redaktorius TI vyr. mokslo darbuotojas Karolis Jovai\xc5\xa1as.'